Brande in Kaapstad laat 1 dood, 67 dakloosBrande het vandeesweek verwoesting in Kaapstad gesaai. In vier verskillende voorvalle is een persoon dood en 67 sonder heenkome gelaat. “ŉ Brand het Vrydagoggend in Valhallapark uitgebreek en ŉ huis tot op die grond afgebrand en agt mense dakloos gelaat,” het Wilfred Solomons-Johannes, Kaapstad se rampbestuur-koördineerder, gesê. Donderdagaand is ŉ man dood na sy plakkershuis in Monwabisipark in Khayelitsha aan die brand geraak het. Vroeër die dag het ŉ brand 11 plakkershuise in die Fisantekraal informele-nedersetting in Durbanville verwoes en 37 mense sonder heenkome gelaat. Woensdag is vier woonsteleenhede asook nóg plakkershuise in Langa verwoes wat 22 mense dakloos gelaat het. Volgens Solomons-Johannes is kospakkies, klere, komberse en boumateriaal aan die slagoffers voorsien. Die oorsake van die brande is nog nie bekend nie.